## Obvezatne upute OŽ-OLS-XII. o zastupljenosti pripadnika etničke i nacionalnih zajednica ili manjina u Županijskom domu Sabora Republike Hrvatske i u predsavničkim tijelima jedinica lokalne samouprave

### NN 12/1993 (5.2.1993.), Obvezatne upute OŽ-OLS-XII. o zastupljenosti pripadnika etničke i nacionalnih zajednica ili manjina u Županijskom domu Sabora Republike Hrvatske i u predsavničkim tijelima jedinica lokalne samouprave

# IZBORNA KOMISIJA REPUBLIKE HRVATSKE

## OBVEZATNE UPUTE OŽ-OLS-XII

### o zastupljenosti pripadnika etničkih i nacionalnih zajednica ili manjina u Županijskom domu Sabora Republike Hrvatske i u predstavničkim tijelima jedinica lokalne samouprave

I.

Zakon o izborima zastupnika u Sabor Republike Hrvatske ("Narodne
novine", br. 22/92, 27/92 i 1/93) nema odredaba o zastupljenosti etničkih
i nacionalnih zajednica ili manjina u Županijskom domu Sabora Republike
Hrvatske, pa se ta zastupljenost ostvaruje u redovnom tijeku izbora i ovisi
o glasovanju birača i ishodu izbora.

II

a) Zakon o izboru članova predstavničkih tijela jedinica
lokalne samouprave i uprave ("Narodne novine", br. 90/92) određuje
da pripadnici etničkih i nacionalnih zajednica ili manjina, koji
sudjeluju u pučanstvu općine, grada, odnosno županije s više
od 8% na temelju popisa stanovništva iz 1981. godine, imaju pravo na zastupljenost
u predstavničkom tijelu općine, grada, odnosno županije, srazmjerno
svom udjelu u ukupnom pučanstvu općine, grada, odnosno županije
(članak 10. stavak 1. Zakona). Isto pravo na razmjernu zastupljenost
u predstavničkom tijelu općinskog odnosno gradskog vijeća
i skupštine kotara s posebnim samoupravnim položajem imaju pripadnici (nesrpskih)
etničkih i nacionalnih zajednica ili manjina koji imaju prebivalište
na području kotara, kada sudjeluju u pučanstvu općine,
grada odnosno kotara s više od 8% na temelju popisa stanovništva iz 1981.
godine (članak 11. stavak 2. u svezi s člankom 10. stavak
1. Zakona). Pripadnici hrvatskog naroda koji imaju prebivalište na području
kotara s posebnim samoupravnim položajem imaju pravo u općinsko odnosno
gradsko vijeće i skupštinu kotara birati onoliko predstavnika koliko
odgovara njihovoj zastupljenosti u ukupnom pučanstvu općine,
grada odnosno kotara prema popisu stanovništva iz 1981. godine. Pravo na
zastupljenost u spomenutim predstavriičkim tijelima pripadnici hrvatskog
naroda s područja kotara imaju i kad sudjeluju u pučanstvu
općine, grada, odnosno kotara s manje od 8% (članak 11. stavak
1. Zakona).

b) Ako se na izborima za članove općinskih i gradskih vijeća
odnosno županijske skupštine ne postigne zastupljenost etničkih
i nacionalnih zajednica ili manjina koja se traži prema članku 10.
Zakona, broj članova općinskog i gradskog vijeća odnosno
županijske skupštine povećat će se do broja koji je potreban
da bi tražena zastupljenost bila ostvarena, a izabranima će se smatrati
oni pripadnici određene manjine koji su bili kandidirani na općinskim,
gradskim odnosno županijskim listama, a nisu izabrani, po redu prema razmjernom
uspjehu svake liste na izborima. Ako se na izborima za članove skupštine
kotara s posebnim samoupravnim položajem ili u predstavničko tijelo
neke općine ili grada na području kotara ne postigne zastupljenost
predstavnika hrvatskog naroda, odnosno ako se ne postigne zastupljenost
predstavnika etničkih i nacionalnih zajednica ili manjina koje u
ukupnom pučanstvu sudjeluju s više od 8%, sukladno odredbama članka
11. Zakona, broj članova skupštine kotara povećat će
se do broja koji je potreban da bi tražena zastupljenost bile ostvarena,
a izabranim članovima skupštine kotara smatrat će se oni pripadnici
hrvatskog naroda i pripadnici etničkih i nacionalnih zajednica ili
manjina koji su bili kandidirani na kotarskim listama, a nisu izabrani,
po redu prema razmjernom uspjehu svake liste na izborima.

c) Ako se na prvim lzborimapo Zakonu o izboru članova
predstavničkih tijela jedinica lokalne samouprave i uprave niti
na izloženi način u nekoj jedinici lokalne samouprave ne postigne
zastupljenost jedne od etničkih i nacionalnih zajednica ili manjina,
posebnim će se zakonom za tu jedinicu lokalne samouprave utvrditi
broj članova njenog predstavničkog tijela, kojim se osigurava
razmjernost, koje će izabrati na dopunskim izborima pripadnici dotične
manjine u posebnoj izbornoj jedinici(članak 65. stavak 1. Zakona).

Ako se na prvim izborimau skupštinu kotara s posebnim samoupravnim
položajem ili u predstavničko tijelo neke općine ili grada
na području kotara ne izabere iz reda pripadnika hrvatskog naroda
broj članova koji je razmjeran ukupnom udjelu pripadnika hrvatskog
naroda u stanovništvo tog kotara, općine ili grada, posebnim će
se zakonom za tu jedinicu lokalne samouprave utvrditi broj članova,
kojim se osigurava razmjernost, koje će izabrati na dopunskim izborima
pripadnici hrvatskog naroda u posebnoj izbornoj jedinici.

d) Postotak u kojem pripadnici etničkih i nacionalnih zajednica
ili manjina sudjeluju u pučanstvu jedinice lokalne samouprave (kad
sudjeluju s više od 8%), odnosno postotak u kojem pripadnici hrvatskog
naroda sudjeluju u ukupnom pučanstvu kotara, odnosno u pučanstu
neke općine ili grada na području kotara, utvrdit će
se prema popisu stanovništva iz 1981. godine na temelju podataka Državnog
zavoda za statistiku, koji će biti dostavljeni svim izbornim komisijama.

e) Na prvim izborima za članove predstavničkih tijela
jedinica lokalne samouprave, broj članova - pripadnika etničkih
i nacionalnih zajednica ili manjina, odnosno pripadnika hrvatskog naroda
u kotarevima - određuje se izračunavanjem postotka iz točke
d) ovih Obvezatnih uputa od ukupnog broja članova predstavničkog
tijela određenog zakonom (članak 64. Zakona). Rezultat se izračunava
na dvije decimale s time da se brojevi od 1-4 zaokružuju na niži, a od
5 - 9 na viši broj dok se ne dobiju cijeli brojevi.

f) Odredbe iz točke II. ovih Obvezatnih uputa odnose se i na
izbore za članove Skupštine grada Zagreba.

III.

Broj članova općinskih i gradskih vijeća odnosno
županijskih skupština iz redova etničke i nacionalne zajednice ili
manjine koja, na temelju posljednjeg popisa stanovništva koji je prethodio
donošenju statuta općine grada, odnosno županije, u pučanstvu
općine, grada odnosno županije sudjeluje s manje od 8%, utvrđuje
se statutom, na način da je srazmjeran njihovu udjelu u ukupnom
stanovništvu općine, grada odnosno županije (članak 10. stavak
2. Zakona). To znači da će se izbori za pripadnike ovih etničkih
i nacionalnih zajednica ili manjina održati naknadno, nakon konstituiranja
jedinica lokalne samouprave i donošenja njihovih statuta. Ista pravila
vrijedit će i za pripadnike etničkih i nacionalnih zajednica
ili manjina koji imaju prebivalište na području kotara s posebnim
samoupravnim položajem, ako sudjeluju u ukupnom pučanstvu odgovarajuće
jedinice lokalne samouprave i uprave s manje od 8% (članak 11. stavak
2. Zakona).

Klasa: 013-01/92-01/08

Urbroj : 56805/93-211

Zagreb, 3. veljače 1993.

Predsjednik

**Milan Vukovlć, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Uputa, NN 12/1993-204